**ŠILALĖS RAJONO SAVIVALDYBĖS ANTIKORUPCIJOS KOMISIJOS POSĖDŽIO**

**PROTOKOLAS**

2021 m. vasario 12 d. Nr. 4

Šilalė

Posėdis įvyko 2021 m. vasario 12 d. 15.00 val. (nuotoliniu būdu prisijungiant ryšio priemonėmis adresu: Susitikimas (*Meeting*) ID: 226 331 496, slaptažodis (*password*): 114318 arba interneto nuoroda adresu: <https://zoom.us/j/226331496?pwd=VS8yL1ZQdTd0NVhMc2VWNk1mSkVydz09>), daromas posėdžio garso įrašas.

Posėdžio pirmininkė – Vera Macienė.

Posėdžio sekretorius – Aloyzas Vaičiulis.

Nuotoliniu būdu prisijungę dalyvavo Šilalės rajono savivaldybės tarybos paskirti Antikorupcijos komisijos nariai: Vera Macienė, Violeta Kasnauskaitė, Danutė Vaičiulienė, Daiva Mikutavičienė, Elvyra Gedeikienė, Egidijus Gečas, Vida Žemeckienė, Gintas Navardauskas ir Juozas Raudonius.

Antikorupcijos komisijos pirmininkė V. Macienė pradėdama posėdį sakė, kad į posėdį yra prisijungę visi komisijos nariai, todėl galima pradėti posėdį.

DARBOTVARKĖ:

1. Dėl galimų korupcijos apraiškų, atliekant vakcinavimą UAB „Ambulansas“ darbuotojams.
2. Antikorupcijos komisijos veiklos ataskaitos svarstymas.

1. SVARSYTA.

Dėl galimų korupcijos apraiškų, atliekant vakcinavimą UAB „Ambulansas“ darbuotojams.

V. Macienė informavo, kad savivaldybės meras patenkino praėjusio posėdžio metu išreikštą prašymą pratęsti tyrimo terminą iki vasario 25 dienos ir antras nutarimas buvo pakviesti į posėdį Šilalės greitosios medicinos pagalbos stoties (toliau –GMP) vedėją Loretą Kalnikaitę ir jai pateikti klausimus, kurie aktualūs tiriant mero pavedimą. Loreta Kalnikatė yra prisijungusi prie komisijos nuotoliniu būdu. Pirmininkė pasiūlė, kad komisijos nariai jiems rūpimus klausimus pateiktų L. Kalnikaitei. Priminė, kad posėdžio metu yra daromas garso įrašas.

D. Vaičiulienė klausė L. Kalnikaitės. kieno nurodymu įrašė vadovų ir jų šeimos narių pavardes į skiepijamų asmenų sąrašą, ar buvo buvo pasakyta taip daryti.

L. Kalnikaitė sakė, kad sąrašas buvo pateikiamas iš dviejų dalių į vieną, surašė Šilalės GMP stoties darbuotojų pavardes, kurie galėjo skiepytis ir gavo nurodymą, ką turi įrašyti ir ką nurodė UAB „Ambulansas“ administracija.

E. Gečas klausė - ar ji turi UAB „Ambulansas“ akcijų?

L. Kalnikaitė sakė, kad neturi, yra samdoma darbuotoja.

E. Gečas klausė ar jai buvo daromas tiesioginis spaudimas iš vadovų įrašyti tas pavardes.

L. Kalnikaitė sakė, kad jai buvo pateiktas raštas ir nurodyta, kam turi paskambinti, kad sužinotų asmens kodus, pateiktos šešios pavardės ir ji privalėjo tas pavardes įrašyti.

G. Navardauskas klausė kokią asmeninę naudą gavo.

L. Kalnikaitė sakė, kad gavo sveikatos sutrikdymą per tą visą mėnesį, išleisti pinigų vaistams, negalėjo dirbti pilnu pajėgumu, jeigu tai yra nauda.

E. Gečas klausė, ar ji skaitė UAB „Ambulansas“ raštą, kuris yra pateiktas komisijai ir administracijai.

L. Kalnikaitė sakė, kad negali pasakyti, ko gero nematė.

E. Gečas sakė, kad rašte rašoma nevisai taip kaip ji atsakė į klausimus.

L. Kalnikaitė klausė, o kaip ten rašo.

D. Vaičiulienė sakė, kad ir per televiziją sakė, kad Jūs paskambinote ir pasiūlėte skiepyti.

L. Kalnikaitė sakė, kad tikrai niekam neskambino ir nesiūlė, tik kai buvo duotas signalas, kad reikia padaryti kuo greičiau sąrašą, paskambimo direktoriui ir pasakė, kad 7 ir 8 dieną bus skiepijami Šilalės GMP darbuotojai, ir jis paklausė, per kiek laiko turi pateikti sąrašą, ji atsakė, kad kuo greičiau. Ką įrašyti tuo metu dar nebuvo aptarta, o jie pasakė, mes pateiksime pavardes, kas skiepysis per tą laiką kol ji surinks kas skiepysis iš darbuotojų. O ženklas, kad įstaigos darbuotojai bus skiepijami, buvo duotas iš Klaipėdos universitetinės ligoninės, iš Kauno greitosios medicinos pagalbos ir iš Šilalės ligoninės, kad pateikti kuo didesnį sąrašą, nes nėra kur dėti vakcinų. Taip buvo pasakyta.

V. Macienė sakė, kad vyko STT tyrimas ir kaip matėme rezultatas - tyrimas nutrauktas.

E. Gečas sakė, kad nutrauktas baudžiamasis tyrimas, o administracinis – ne.

D. Vaičiulienė sakė, kad skaitoma, kad pažeidimas padarytas.

V. Kasnauskaitė sakė, kad nori atkreipti dėmesį, kad savivaldybės tinklapyje pasirodė darbo grupės, kuri buvo sukurta tyrimui atlikti, pranešimas ir ataskaita. Ji iš 3 punktų, klausė ar pacituoti ir garsiai perskaitė: „UAB „Ambulansas“ Šilalės greitosios medicinos pagalbos stoties vedėja L. K. sudarydama sąrašą ir įtraukdama 3 savanorius – (duomenys neskelbiami), nesivadovavo Prioritetų įsakymu bei Aprašu, neteisėtai ir nesąžiningai juos įtraukė į sąrašą vakcinoms gauti, piktnaudžiavo teise, tad galimai egzistuoja teisinis ir faktinis pagrindas L. K. atžvilgiu taikyti administracinę atsakomybę“. Kiti išvados punktai Kalnikaitės neliečia. Klausė L.Kalnikaitės, ką gali pakomentuoti tuo klausimu.

L. Kalnikaitė sakė, kad gavo tas išvadas. Su išvadomis susipažino, bet tai kas liečia ją yra neteisinga, todėl kad ji buvo įpareigota pateikti galutinį sąrašą, o tikrinti darbuotojų darbinius santykius ji neturi galimybių.

E. Gedeikienė klausė, ar gerbiama Loreta vykdė tik sąrašo perdavimo funkciją.

L. Kalnikaitė sakė - taip, atliko techninį darbą, atspausdino galutinį sąrašą ir pateikė ligoninei.

E. Gedeikienė klausė, ar L. Kalnikaitė žino, kas kokias pareigas užima.

L. Kalnikaitė sakė – Šilalės GMP darbuotojus ji žino, bet į sąrašą užimamų pareigų nereikėjo traukti, kokių duomenų ligoninė norėjo tokius surašė ir pateikė.

E. Gečas sakė, kad yra atsakymas iš UAB „Ambulansas“ direktoriaus kokybei Radvilos, pacitavo 6 punkto antrą sakinį: „rengiant VšĮ Šilalės ligoninės skiepijamų darbuotojų sąrašą L. Kalnikaitė šį sąrašą derino su direktoriumi kokybei ir generaliniu direktoriumi“.

L. Kalnikaitė sakė, kad taip, ji derino, jie pateikė duomenis.

V. Macienė sakė, kad suprato, kad tai grynai techninis darbas.

L. Kalnikaitė sakė- taip.

D. Vaičiulienė sakė, bet žinojot, kad tie žmonės nedirba Šilalėje.

L. Kalnikaitė sakė, kad apie darbą Šilalėje čia nebuvo kalbos.

D. Mikutavičienė klausė, ar Kalnikaitė pažinojo tuos žmones.

L. Kalnikaitė sakė, kad tuos žmones ji pažįsta visus tik nežino jų santykių su darbu.

E. Gečas klausė kas išsiuntė kvietimus jiems atvykti, juk yra karantino režimas.

L. Kalnikaitė sakė, kad kvietimo skiepytis jiems nebuvo išsiųsta, jie atvažiavo į savo įstaigą, kaip į darbą, jie turėjo darbo pažymėjimus, kad dirba, turėjo licenciją kur registruota įmonė.

E. Gečas sakė, kad yra Nacionalinio visuomenės sveikatos centro pažymėta, kad 3 iš sąraše esančių žmonių nėra nei darbuotojai, nei savanoriai.

L. Kalnikaitė sakė, kad nėra įpareigota to nustatyti ir tuo metu apie jų darbinius santykius ar savanorystę iš vis nieko nežinojo, du iš jų yra anksčiau dirbę UAB „Ambulansas“, bet ne Šilalės GMP.

 V. Macienė sakė, kad Šilalės GMP neturi jokio savarankiškumo, neturi banke sąskaitų, nesudaro darbo sutarčių.

J. Raudonius klausė, ar L. Kalnikaitei nekilo pilietiškumo jausmas, yra karantinas, o jie važiuos iš kitų savivaldybių, kirs savivaldybių ribas.

L. Kalnikaitė sakė, kad jie atvažiavo ne pirmą kartą, jie turi darbo pažymėjimus ir į darbą gali važiuoti. Jie atvažiavo žiūrėti kaip vyksta darbai, kaip vykdomas dezinfekavimas.

J. Raudonius klausė, ar nebuvo žmonių, kad būtų galima paskiepyti rajono žmones su ta vakcina ir būtinai reikėjo ieškoti kitur.

L. Kalnikaitė sakė, kad jiems vakcinos poreikis buvo renkamas kelis kartus, gruodžio pradžioje, kol dar nebuvo įsibėgėjęs sirgimas, turėjo poreikį 33 dozėms, o gruodžio 31 pateikė 21. O kai reikėjo sausio mėnesį, surinko tik 15 žmonių. Pažymėtina, kad visur neteisingai skelbia, kad vakcinos buvo skirtos tik Šilalės rajonui, o vakcinos buvo skirtos įstaigoms. Niekur nėra parašyta, tik buvo nurodyta, kas tų įstaigų darbuotojus skiepys. Sausio 5 dar nebuvo reglamentuota tvarka ir kokie duomenys turi būti pateikti.

Pirmininkė klausė ar dar yra norinčių paklausti L. Kalnikaitės. Klausiančių nebuvo, todėl padėkojo L. Kalnikaitei už atsakymus ir pasiūlė atsijungti nuo pokalbio.

Pirmininkė sakė, kad atsijungus L. Kalnikaitei reikia toliau tęsti posėdį ir priimti sprendimą nagrinėjamu klausimu.

28 posėdžio minutę sutriko pokalbių programos darbas ir visi pokalbio dalyviai buvo atjungti.

30 minutę programa pradėjo veikti.

Pirmininkė pasiūlė formuoti nutariamąją dalį.

D. Mikutavičienė sakė, kad asmeniškai nemato jokių korupcinių veiksmų, mano, kad jeigu kiekvienam žmogui vadovas pasakytų įrašyti tai ir įrašytų ir nemano, kad savanaudiškai norėjo tą padaryti, ar įžiūrėjo kokią klastą, ji nemato nusižengimo, tai yra politiškai išpūstas burbulas ir tiek.

E. Gedeikienė sakė, kad nustatyti pažeidimą rinko duomenis iš viešųjų informacijos šaltinių, iš STT pažymos, iš UAB „Ambulansas“ atsakymo aišku, kad L. Kalnikaitė vykdė tik sąrašo perdavimo funkciją. Mano, kad korupcijos pažeidimų neįžvelgia.

D. Vaičiulienė sakė, kad korupcinių veiksmų gal ir nėra, bet trupučiuką asmeninės naudos siekimas buvo, norėjo įtikti viršininkams, buvo pataikavimas.

E. Gečas sakė, kad nemalonu, nepatogu ir nesmagu, bet Nacionalinis visuomenės sveikatos centras pripažino, kad trys darbuotojai nebuvo nei darbuotojai, nei savanoriai. Savivaldybės darbo grupė konstatuoja tą patį, mano, kad šiuo atveju yra smulkioji, buitine vadinama korupcija, kada žmogus nesavanaudiškai siekia naudos draugui. Tas įvykis iššaukė labai negatyvią nuomonę, poziciją rajono atžvilgiu, mano, kad Kalnikaitės veikoje yra smulkioji korupcija, kada siekiama naudos draugui, ar bendradarbiui, ir tai yra padarytas neigiamas įvaizdis pačiam UAB „Ambulansas“, pačiai sveikatos sistemai ir pro pirštus į tai žiūrėti negalima.

V. Kasnauskaitė klausė, jeigu gerbiama Loreta šiandien neįžvelgia savo kaltės, tai kodėl jinai sustabdė savo narystę partijoje ir kituose komitetuose ir sakė, kad kita dalimi prisijungia prie gerbiamo Egidijaus nuomonės, kad vis tik kaip bebūtų, mūsų rajonas dabar skamba ne iš pačios geriausios pusės. Gal ji ir negalėjo pasipriešinti vadovams, bet gal reikėjo atrasti savyje drąsos ir pasakyti atvirai, kad aš negalėjau ir norėdama išsaugoti darbo vietą aš turėjau elgtis taip, kaip iš manęs reikalavo, jai pritrūko drąsos prisipažinti komisijai, aš manau, kad žala yra padaryta mūsų rajono visuomenei.

J. Raudonius sakė, kad visiškai pritaria V. Kasnauskaitės nuomonei, jeigu būtų pasireiškęs jos pilietiškumas, tai to ažiotažo būtų nebuvę.

G. Navardauskas sakė, kad L. Kalnikaitės galimai daugiau etikos pažeidimai, nemato asmeninės naudos siekimo ir korupcijos jos veikoje neįžvelgia.

E. Gečas sakė, kad nori atkreipti kolegų dėmesį į apibrėžimą, kas yra vadinama smulkioji korupcija, tai nebūtinai siekimas naudos sau, tai gali būti ir siekimas naudos draugui ar kitiems, kada yra padaromas neigiamas poveikis moralinis, apima didesnį ratą žmonių, iššaukia nepasitikėjimą visuomenėje institucijomis tuo pačiu ir sveikatos apsaugos, čia irgi yra smulkioji korupcija.

V. Macienė sakė, kad ji kažkiek sutinka su Gintu, kuris įžvelgia galbūt etikos pažeidimus, bet korupcinių apraiškų tikrai neįžvelgia. Ji yra tik samdomas darbuotojas ir toje vietoje korupcijos nemato.

D. Mikutavičienė sakė, kad L. Kalnikaitė ir neslepia, kad vykdė jai pavestas funkcijas, o kas ten paskui yra padaryta, sakoma, kad ir bloga reklama yra reklama.

 Pirmininkė pasiūlė formuluoti nutariamąją dalį ir sakė, kad nutariamojoje dalyje ji siūlo sekančią formuluotę: komisija neįžvelgia korupcijos apraiškų tarp Šilalės GMP stoties darbuotojų vakcinavimo eigos ir jos vadovės Loretos Kalnikaitės veikų. Apie priimtą sprendimą informuoti Šilalės savivaldybė merą. Klausė kaip kiti siūlytų formuluoti nutariamąją dalį.

 E. Gečas sakė, kad STT nustatė ir tai yra faktas, kas trys žmonės nėra darbuotojai ir nėra savanoriai. Pasiūlė tokios redakcijos formuluotę: kad pagal UAB „Ambulansas“ Šilalės greitosios pagalbos stoties (toliau - Šilalės GMPS) vedėjos Loretos Kalnikaitės 2021-01-05 pateiktus sąrašus VšĮ Šilalės rajono ligoninėje 2021-01-07 paskiepyta COVID-19 ligos vakcina 12 asmenų, iš jų Marija Ūselienė, Simona Gilytė-Ūselienė, Ričardas Uselis, Vytautas Uselis, Algirdas Radvila ir Juozas Pranckevičius atvyko skiepytis iš Vilniaus miesto. Marija Ūselienė, Simona Gilytė-Ūselienė ir Juozas Pranckevičius - nebuvo UAB „Ambulansas“ darbuotojai. Loreta Kalnikaitė, eidama Šilalės GMPS vedėjos pareigas ir vykdydama jai priskirtą funkciją - sudaryti planuojamų skiepyti Šilalės GMPS darbuotojų sąrašą, ir būdama atsakinga už jos sudaryto sąrašo pagrįstumą ir teisėtumą, UAB „Ambulansas“ pateikė raštą, kuriame nurodė, kad už sąrašų sudarymą atsakinga buvo L. Kalinkaitė, 2021-01-05 į planuojamų skiepyti COVID-19 ligos vakcina Šilalės GMP asmenų sąrašą, suderintą su UAB „Ambulansas“ vadovais, įtraukė UAB „Ambulansas“ vadovus ir 3 asmenis kurie neatitiko nustatytos prioritetinės gyventojų grupės, nebuvo UAB „Ambulansas“ darbuotojai. Po suderinimo sąrašus pateikė Šilalės ligoninei. Loreta Kalnikaitė įrašydama į sąrašą ir pateikdama skiepijimui savo vadovus, jų šeimų narius ir J. Pranckevičių, kurie negyvena ir nedirba tiesiogiai Šilalės rajone nesiekė sau naudos, bet atliko veiksmus siekdama naudos kolegai, draugui, bendradarbiui, tuo suteikė šiems asmenims nepagrįstą pranašumą kitą asmenų atžvilgiu ir priimdama sprendimą įrašyti į skiepijamų asmenų sąrašą juos traktavo kaip esančius žymiai geresnėje padėtyje, lyginant su kitais Šilalės rajono gyventojais ir dirbančiaisiais.

D. Vaičiulienė sakė, kad pritaria E. Gečo formuluotei.

J. Raudonius sakė, kad pritaria E. Gečo formuluotei.

V. Kasnauskaitė sakė, kad taip pat pritaria E. Gečo formuluotei.

D. Mikutavičienė sake, kad šį sykį susilaikys.

E. Gedeikienė sakė, kad nepritaria Gečo formuluotei, gal ir yra buitiškai, bet reikia vadovautis tik oficialiais faktais .

V. Kasnauskaitė sakė, kad Loreta pasakė, kad pažinojo ir žinojo visus asmenis, kuriuos įrašė į sąrašą, be to tarybos nariams yra keliami aukštesni ir moralės ir korupcijos standartai, ji turėjo bent pripažinti savo klaidą.

G. Navardauskas pasiūlė nutraukti diskusijas ir balsuoti dėl išvados.

V. Macienė kvietė pasisakyti Vidą Žemeckienę, bet V. Žemeckienė po pokalbio atsijungimo iš naujo nebeprisijungė, todėl nedalyvauja.

V. Macienė sakė, kad yra du išvados projektai, jos ir E. Gečo. Pasiūlė E. Gečiui pateikti sprendimo projektą.

E. Gečas pasiūlė balsavimui projektą: Komisija nustatė, kad pagal UAB „Ambulansas“ Šilalės greitosios pagalbos stoties (toliau - Šilalės GMPS) vedėjos Loretos Kalnikaitės 2021-01-05 pateiktus sąrašus VšĮ Šilalės rajono ligoninėje 2021-01-07 paskiepyta COVID-19 ligos vakcina 12 asmenų, iš jų Marija Ūselienė, Simona Gilytė-Ūselienė , Ričardas Uselis, Vytautas Uselis, Algirdas Radvila ir Juozas Pranckevičius atvyko skiepytis iš Vilniaus miesto. Marija Ūselienė, Simona Gilytė-Ūselienė ir Juozas Pranckevičius - nebuvo UAB „Ambulansas“ darbuotojai.

Loreta Kalnikaitė, eidama Šilalės GMPS vedėjos pareigas ir vykdydama jai priskirtą funkciją - sudaryti planuojamų skiepyti Šilalės GMPS darbuotojų sąrašą, ir būdama atsakinga už jos sudaryto sąrašo pagrįstumą ir teisėtumą, UAB „Ambulansas“ pateikė raštą, kuriame nurodė, kad už sąrašų sudarymą atsakinga buvo L. Kalinkaitė, 2021-01-05 į planuojamų skiepyti COVID-19 ligos vakcina Šilalės GMP asmenų sąrašą, suderintą su UAB „Ambulansas“ vadovais, įtraukė UAB „Ambulansas“ vadovus ir 3 asmenis kurie neatitiko nustatytos prioritetinės gyventojų grupės, nebuvo UAB „Ambulansas“ darbuotojai. Po suderinimo sąrašus pateikė Šilalės ligoninei.

Loreta Kalnikaitė įrašydama į sąrašą ir pateikdama skiepijimui savo vadovus, jų šeimų narius ir J. Pranckevičių, kurie negyvena ir nedirba tiesiogiai Šilalės rajone nesiekė sau naudos, bet atliko veiksmus siekdama naudos kolegai, draugui, bendradarbiui, tuo suteikė šiems asmenims nepagrįstą pranašumą kitą asmenų atžvilgiu ir priimdama sprendimą įrašyti į skiepijamų asmenų sąrašą juos traktavo kaip esančius žymiai geresnėje padėtyje, lyginant su kitais Šilalės rajono gyventojais ir dirbančiaisiais.

Korupcija - bet koks asmenų, dirbančių valstybės tarnyboje arba privačiajame sektoriuje, elgesys, neatitinkantis jiems suteiktų įgaliojimų, teisės aktuose ar įmonių vidaus taisyklėse nustatytų elgesio standartų, siekiant naudos sau ar kitiems asmenims ir taip pakenkiant valstybės ar atskirų fizinių arba juridinių asmenų interesams.

Loretos Kalnikaitės elgesys ir veiksmai pasireiškė naudos siekimu bendradarbiams ir jų šeimos nariams, todėl daroma išvada, kad atliko korupcinius veiksmus, būdingus smulkiąjai (arba buitinei) korupcijai.

Pirmininkė pateikė balsavimui E. Gečo pasiūlytą projektą.

NUTARTA:

1. Komisija įžvelgia smulkiąją (buitinę) korupcija L. Kalnikaitės veiksmuose.

2. Pateikti informaciją Šilalės rajono savivaldybės merui apie Antikorupcijos komisijos sprendimą.

Balsavo: V. Macienė – nepritarė, J. Raudonius – pritarė, E. Gedeikienė – nepritarė, G. Navardauskas - nepritarė, D. Vaičiulienė – pritarė, D. Mikutavičienė – susilaikė, V. Kasnauskaitė – pritarė, E. Gečas- pritarė.

4 – pritarė, 3 – prieš, 1 – susilaikė.

2. SVARSTYTA. Antikorupcijos komisijos veiklos ataskaitos svarstymas.

 V. Macienė sakė, kad pagal nustatytą tvarką kiekvienais metais Antikorupcijos komisijos pirmininkas privalo pateikti tarybai praėjusių metų komisijos veiklos ataskaitą. Ataskaitos projektas yra pateiktas komisijos nariams, tik nori papildyti, kad komisija reglamento nustatyta tvarka nagrinėja tarybai pateikiamus sprendimų projektus ir jų antikorupcinius vertinimus. Visi tarybos sprendimų projektai yra viešinami Savivaldybės internetiniame puslapyje. Siūlė ataskaitoje įrašyti, kad komisijos nariai susipažino su sprendimų antikoprupciniu vertinimu ir neturėjo pastabų 2020 metais.

 E. Gečas sakė, kad kviestų visus komisijos narius atidžiau pažvelgti į tuos dalykus, kurie yra nustatyti komisijos nuostatuose, nes mažai praėjusiais metais žiūrėjo į tuos dalykus, būtų gerai suorganizuoti mokymus, reikėtų paanalizuoti viešuosius pirkimus, nes kai prasidėjo COVID- 19 pirkimai, tikriausiai klaidų yra padaryta.

Komisijos nariai bendru sutarimu pritarė Antikorupcijos komisijos 2020 m. veiklos ataskaitai su V. Macienės pasiūlytu papildymu.

PRIDEDAMA. Posėdžio garso įrašas, failas „2021-02-12 Antikorupcijos komisijos posėdis Nr.4”.

Posėdžio pirmininkė Vera Macienė

Posėdžio sekretorius Aloyzas Vaičiulis